Petempatan manusia

Dalam geografi, statistik dan arkeologi, petempatan, lokaliti atau tempat berpenduduk ialah sebuah komuniti manusia yang tinggal di sebuah tempat atau kawasan tertentu. Petempatan manusia merangkumi perkampungan desa, kampung, pekan, bandar dan bandar raya. Sesebuah petempatan mungkin mempunyai ciri-ciri sejarah yang diketahui seperti tarikh atau era di mana ia mula-mula ditubuhkan, atau mula-mula ditempati oleh orang-orang tertentu. Proses petempatan melibatkan penghijrahan manusia. Sebuah petempatan secara konvensional, ia merangkumi kemudahan yang dibina seperti jalan raya, kandang, sistem padang, tebing sempadan dan parit, kolam, taman dan hutan, kilang angin dan air, rumah manor, parit lebar dan rumah ibadah seperti masjid, gereja dan sebagainya. Medieval Settlement Research Group

 Sejarah 
Bukti geografi yang terawal mencatatkan mengenai kewujudan petempatan manusia berada di Jebel Irhoud dekat Morocco. Di Jebel Irhoud, telah ditemukan lapan individu mayat manusia moden awal yang hidup sejak zaman Paleolitik Pertengahan sekitar 300,000 tahun dahulu. Sisa-sisa tertua sekitar 17,000 SM telah ditemui di tapak arkeologi Ohalo II yang kini terbenam di dalam air Tasik Tabariyah (Laut Galilea) membabitkan binaan pondok yang diperbuat daripada lumpur dan dahan. Orang Natuf membina rumah, juga di Masyrik. Petempatan yang ditinggalkan seperti kampung adalah biasa selepas penciptaan kawasan pertanian di kawasan tersebut. Sebagai contoh, Jarmo di Iraq merupakan petempatan yang tertua telah ditinggalkan oleh manusia.

 Pola petempatan 

Terdapat tiga pola petempatan yang dipaparkan dalam peta topografi, iaitu petempatan berjajar, petempatan berselerak dan petempatan berpusat.

 Malaysia 
Di Malaysia, empat pola petempatan yang wujud iaitu petempatan berjajar, petempatan berselerak, petempatan berkelompok dan petempatan berpusat. 
 Petempatan berjajar berpolakan bangunan rumah-rumah penduduk dibina sejajar dengan jalan raya dan di tepi pantai dan sungai. Ia kelihatan tersusun rapi dan seragam dari perimejan satelit. Contohnya dapat dilihat di sepanjang Batang Rajang di Sarawak, Malaysia. 
 Pola petempatan berselerak dapat dijumpai di kawasan luar bandar iaitu kampung dan perkampungan desa yang di mana rumah atau bangunan yang dibina berselerak dan berjauhan antara satu sama lain. Contohnya dapat diperhatikan di kampung-kampung tradisional Malaysia. 
 Pola petempatan berkelompok pula boleh dijumpai kawasan perumahan di ladang kelapa sawit yang diuruskan oleh Lembaga Kemajuan Tanah Persekutuan (FELDA) seperti FELDA New Zealand di Pahang.
 Pola petempatan berpusat mempunyai ciri-ciri rumah atau bangunannya dibina secara rapat di sesuatu kawasan yang menjadi tumpuan penduduk setempat. Ia biasanya dijumpai di pekan, bandar dan bandar raya dan dilengkapi dengan kemudahan asas seperti masjid, gereja, sekolah, bangunan komersial dan sebagainya.

 Rujukan